शिवरामको उत्कृष्ट खेल
शिवराम श्रेष्ठ उत्कृष्ट लय समात्दै सात अन्डर ६५ स्कोर गर्दै सूर्य नेपाल सेन्ट्रल ओपन गल्फको दोस्रो दिन मंगलबार ६ स्ट्रोकको अग्रता लिँदै शीर्षस्थानमा उक्लिएका छन् ।
काठमाडौं — शिवराम श्रेष्ठ उत्कृष्ट लय समात्दै सात अन्डर ६५ स्कोर गर्दै सूर्य नेपाल सेन्ट्रल ओपन गल्फको दोस्रो दिन मंगलबार ६ स्ट्रोकको अग्रता लिँदै शीर्षस्थानमा उक्लिएका छन् ।सूर्य नेपाल गल्फ टुर २०१९–२० को पहिलो प्रतियोगितामा शिवरामले ३६ होल समाप्तिमा कुल ६ अन्डर १३८ स्कोर बनाए । उनले नम्बर १ वरीयताका भुवन नगरकोटी र यही प्रतियोगिताबाट प्रो कार्ड लिएका शुक्रबहादुर राईमाथि ६ स्ट्रोकको अग्रता लिएका हुन् । भुवन र शुक्र समान इभन पार १४४ को स्थितिमा छन् । दोस्रो दिन भुवनले दुई ओभर ७४ स्कोर गरे भने शुक्रले इभन पार ७२ को कार्ड बनाए ।सर्वाधिक सफल नेपाली प्रो शिवरामले सुरुका ९ होलमा ३ अन्डर ३३ स्कोर गरेका थिए भने पछिल्ला ९ होलको स्कोर ४ अन्डर ३२ मा राखेका थिए । त्यसक्रममा उनले पार ७२ को गोकर्ण गल्फ क्लबमा नौपल्ट बर्डी गरे भने दुईपल्ट बोगी बेहोरे । उनले पहिलो दिन १ ओभर ७३ को प्रदर्शन गरेका थिए ।रामे मगर (१ अन्डर ७१), रवि खड्का (१ ओभर ७३), सन्जय लामा (३ ओभर ७५) र दीपक थापामगर (३ ओभर ७५) समान १ ओभर १४५ सहित संयुक्त चौथोमा छन् । टंकबहादुर कार्की (३ ओभर ७५) र रमेश अधिकारी (२ अन्डर ७०) कुल २ ओभर १४६ सहित संयुक्त सातौं स्थानमा छन् । दोस्रो दिन २ ओभर ७४ खेलेको भुवन कुमार रोका (३ ओभर १४७) शीर्ष दसमा अटाएका छन् ।१३ औं दक्षिण एसियाली खेलकुदमा दुई स्वर्ण जितेका एमेच्योर सुभाष तामाङ (१ अन्डर ७१), धनबहादुर थापा (१ ओभर ७३) र कुमार कामी (५ ओभर ७७) समग्रमा ३ ओभर १४८ सहित ११ औंमा छन् । चार दिने प्रतियोगितामा ३६ होलको खेलपछि ९ ओभर १५३ सम्म रहेका २३ प्रो ‘कट बनाएर’ फाइनल चरणलाई छनोट भएका छन् ।उनीहरूले सात लाख रुपैयाँ पुरस्कारका लागि बाँकी ३६ होलमा प्रतिस्पर्धा गर्नेछन् । उनीहरूसँगै तीन एमेच्योरले पनि आफ्नो कौशल देखाउने छन् ।